
סכום התביעה: 
אינו ניתן להערכה – עד גובה סמכות בית המשפט 




          כתב תביעה

1. התובע 1, היה בכל הזמנים הרלוונטיים לתביעה זו הנוהג ו/או המשתמש ברכב הנושא מ.ר. 378-76-69(להלן:"הרכב").
2. התובעת 2 היתה בכל הזמנים הרלבנטיים לתביעה זו הנוסעת ו/או המשתמשת ברכב (להלן: "הרכב").

3. הנתבעת הינה חברת ביטוח הפועלת כחוק בישראל, ובכל הזמנים הרלבנטיים לתביעה זו ביטחה את השימוש ברכב על פי הוראות פקודת ביטוח רכב מנועי (נוסח חדש) תש"ל – 1970.
4. בתאריך 5.7.19 היה הרכב מעורב בתאונה והתובעים 1 – 2 נפגעו ונחבלו בגופם (להלן: "התאונה").
רצ"ב טופס הודעה על תאונה, אישור בדבר הגשת תלונה, תעודת ביטוח חובה וצילום ר"נ מסומנים "1 – 6" ומהווים חלק בלתי נפרד מכתב התביעה.
התובע 1:
5. לאחר התאונה משהחמירו כאבי הראש והכאבים וההגבלה בתנועות הצוואר, פנה התובע  לקבלת טיפול בקופת החולים, ניתנו לו משככי כאבים והוא הופנה להמשך מעקב רפואי ומנוחה.
רצ"ב תעודות רפואיות, מסומנות "7 – 8" ומהוות חלק בלתי נפרד מכתב התביעה.
6. התובע הופנה לביצוע בדיקת הדמיה שכוונה לעמ"ש הצווארי ונוכח הימשכות הכאבים כמו גם הימשכות כאבי ראש מלווים בסחרחורות הופנה התובע להמשך מעקב וביצוע טיפולי פיזיותרפיה וסטיבולריים. 
7. משהתעורר חשד לתסמונת בתר חבלתית ניתן לתובע טיפול תרופתי להרגעה, זאת, במקביל לביצוע מעקב רפואי נוירולוגי וביצוע בדיקות הדמיה נוספות.
רצ"ב תעודות רפואיות, מסומנות "9 – 27"  ומהוות חלק בלתי נפרד מכתב התביעה.
8. מאז התאונה סובל התובע, מכאבים ומהגבלה בתנועות הצוואר, מכאבי ראש, סחרחורות וחוסר יציבות, מקושי בביצוע תפקודים ידניים, מקושי בהרמת משאות, מחרדה ומצב פוסט טראומטי והטיפולים בו צפויים להימשך גם בעתיד.
9. התובע 1, גנן בעיסוקו, עבודה הכרוכה מעצם טיבה וטבעה בעבודה פיזית, מתקשה מחמת התאונה ותוצאותיה בביצוע עבודתו, נזקק להפוגות ממושכות במהלכה ונגרמו לו הפסדי שכר.
10. מאז התאונה, מוגבל התובע בביצוע פעולות יומיומיות שונות ובניהול משק ביתו, נזקק לעזרת הזולת ויזקק לה גם בעתיד. 
11. מחמת התאונה ותוצאותיה נזקק התובע להוצאות בגין מוניות והסעות מיוחדות ויזדקק להן גם בעתיד.
התובעת 2:
12. התובעת שהייתה בשבוע 35 להריונה, נבדקה במסגרת קופת החולים, בין היתר, ע"י רופאת נשים. ושוחררה לאחר קבלת טיפול רפואי ראשוני בהמלצה להמשך מעקב רפואי אורתופדי ובתחום רפואית הנשים במידת הצורך ומנוחה. 
13. התובעת אשר המשיכה לסבול מכאבים והגבלה בתנועות הצוואר והגב, עם הקרנת הכאבים לגפיים, הונחתה למרוח משחת וולטרן להרגעה ומנוחה. יצויין כי מחמת היותה בהריון לא התאפשר לה לבצע בדיקות הדמיה וליטול משככי כאבים.
רצ"ב תעודות רפואיות, מסומנות "28 – 34" ומהוות חלק בלתי נפרד מכתב התביעה.
14. התובעת ילדה בשעה טובה, אולם המשיכה לסבול מכאבים והגבלה בתנועות הצוואר והגב עם הקרנת הכאבים לגפיים והוחלט להפנותה לביצוע טיפולי פיזיותרפיה ולביצוע בדיקת הדמיה.
15. בדיקת הדמיה שביצעה וכוונה לעמ"ש צווארי הדגימה בלטי דיסק אחורי עם לחץ קל על השק בגבהים 2C-5C. משכך ונוכח הכאבים העזים וההגבלה בתנועות עמ"ש צווארי הוחלט להפנותה למרפאת כאב.
רצ"ב תעודות רפואיות, מסומנות "35- 42" ומהוות חלק בלתי נפרד מכתב התביעה.
16. מאז התאונה סובלת התובעת 2 מכאבים והגבלה בתנועות הצוואר והגב, מהקרנת הכאבים לגפיים העליונים ולגפה תחתונה משמאל, מקושי בישיבה ממושכת, מקושי בהרמה, מקושי בביצוע תפקודים ידניים, מכאבים וקושי בריכוז ובשינה והטיפולים בה צפויים להימשך גם בעתיד.
17. התובעת 2, עוסקת בתחום הקוסמטיקה, היופי ואסתטיקה פארא-רפואית, עבודה הכרוכה מעצם טיבה וטבעה בישיבה ממושכת, הפעלת הצוואר וביצוע תפקודים ידניים, מתקשה בביצוע עבודתה ונגרמו לה הפסדי שכר.
18. לאחר התאונה ומחמת תוצאותיה הקשות מתקשה התובעת בביצוע פעולות יומיומיות שונות ופשוטות, נזקקת לעזרת הזולת ותיזקק לה גם בעתיד.
19. לאחר התאונה ומחמת תוצאותיה נזקקת התובעת לשימוש מוגבר במוניות ולהסעות מיוחדות.
20. להלן פירוט נזקי התובע 1:

1. נזק מיוחד:
1) הפסדי השתכרות בעבר -                                                45,000  ₪
2) עזרת הזולת בעבר -                                                       8,000   ₪
3) הוצאות רפואיות ונסיעות לטיפולים בעבר -                     10,000   ₪
4) הוצאות בגין מוניות והסעות מיוחדות -    


   12,000 ₪
21. להלן פירוט נזקי התובעת 2:

2. נזק מיוחד:
1) הפסדי השתכרות בעבר -                                                35,250  ₪
2) עזרת הזולת בעבר -                                                        15,000   ₪
3) הוצאות רפואיות ונסיעות לטיפולים בעבר -                  
   11,500   ₪
4)  הסעות מיוחדות ושימוש מוגבר במוניות בעבר –              8,500   ₪     
3. נזק כללי לתובעים 1  -2 :
כב' בית המשפט מתבקש לפסוק לתובעים 1 - 2 פיצוי הולם בגין נזקיהם, בין היתר,  בראשי הנזק הבאים:

(1) הפסדי השתכרות בעתיד, על-פי  מידת מוגבלותם התפקודית של התובעים 1 - 2, או, לחילופין, בהתאם לשיעור נכותם הרפואית, לרבות הפסדים בתקופת  הפנסיה.

(2)  עזרת הזולת בעתיד.
(3) הוצאות רפואיות ונסיעות לטיפולים בעתיד.

(4) שימוש מוגבר במוניות בעתיד.
(5) פיצוי בגין נזקיהם הלא ממוניים של התובעים 1 -2.
22. הנתבעת 2 חייבת לפצות את התובעים 1 - 2 בהיותה מבטחת השימוש ברכב במועד התאונה.
23. כל הטענות בכתב תביעה זה נטענות במצטבר או לחילופין, הכל לפי תכנן והקשרן.
24. לבית משפט נכבד זה הסמכות לדון בתביעה על פי מהותה, ערכה ומקום ניהול עסקי הנתבעת 2.
אשר על כן, מתבקש כב' ביהמ"ש להזמין את הנתבעת 2 לדין ולחייבה לפצות את התובעים, כמפורט לעיל, בצירוף ריבית חוקית מירבית והפרשי הצמדה מלאים מיום הגשת התביעה ועד לתשלום בפועל, ולרבות הוצאות המשפט, שכ"ט עו"ד ומע"מ.









            ___________________









אריאל פרייברג, עו"ד                                                                                                                                       

           ב"כ התובעים
